Steffen Larsen (LA), 2024-02-27:
Mange tak, hr. formand.
Den Uafhængige Politiklagemyndighed er jo et smertensbarn i mangt en dokumentar og mangt et program for tiden, og det gør også, at man er nødt til tage det lidt alvorligt, hvad det er, der foregår.
Men lad os starte med at kigge på noget af det, som jo faktisk foregår ude på gaden, og det er magtanvendelsen, for det er magtanvendelsen, der er mange klager over.
Det er forståeligt, for det er her, hvor borgeren reelt set møder retsstaten i personificeret form gennem en politibetjent.
Og magtanvendelse ser aldrig pænt ud.
Det er en ting, som vi måske er lidt blinde over for i den brede middelklasse, tror jeg, hvor vi jo kan sidde beskyttet og pænt og egentlig aldrig have noget med magtanvendelse at gøre.
Men det er sådan, at det aldrig ser pænt ud – slet ikke nu, når vi alle sammen har fået en mobiltelefon i lommen og vi alle sammen går og optager, for så kan vi optage alt det grimme, der foregår, og det ser ikke pænt ud, hvis tre politibetjente er i gang med at nedlægge en forbryder.
Det ser voldsomt ud, men det er, fordi det er det – det er voldsomt.
Det er jo en ekstrem situation, når en politibetjent skal have fat i en person, uanset i hvilken forbindelse det er.
Men når det så er sagt, altså at der ikke nødvendigvis er nogen grund til at gå i panik over, at den magtanvendelse finder sted, skal vi jo også tale om de steder, hvor magtanvendelsen måske er gået over gevind.
For det er jo her, hvor Politiklagemyndigheden i hvert fald burde løfte sin opgave.
At der skal være flere adgangsveje til at klage, hvor man kan klage, så man faktisk ikke bliver hørt, hvis man kommer til at klage ad den forkerte vej, er jo et problem.
Det er jo ikke en måde at have en klagevej på for borgerne.
Så kan jeg glæde hr. Jan E. Jørgensen med, at Liberal Alliance har fremsat et beslutningsforslag om kropskameraer til politiet, så det kan man jo komme ned og stemme for, hvis man synes, det er så god en idé, som jeg kan forstå man synes.
For det vil vi i Liberal Alliance gerne have.
Vi vil gerne have en bedre dokumentation af, hvad det er, der sker, når politiet laver magtanvendelse, og vi vil gerne have, at den dokumentation også indgår i Politiklagemyndighedens arbejde.
Så er det jo også således, at vi synes, at politiklager er en vigtig sag, fordi det er retsstatens møde med borgerne, og der er det nødt til at være sådan, at det magtmonopol, som politiet har, bruges korrekt, at det voldsmonopol bruges korrekt.
Det er en af de vigtigste ting, for at vi kan have tillid til retsstaten.
Men der er også nogle ting i det her forslag, som vi synes er konkrete på en måde, som vi ikke nødvendigvis synes giver de rigtige hegnspæle omkring tingene.
Så for nuværende er vores stilling, at vi stemmer gult til det.
Og jeg har også nogle spørgsmål, som jeg gerne ser vi tager i udvalgsbehandlingen af forslaget, og som kan gøre, at vi skifter position, men det kan også være, at vi gerne vil gå med til en beretning til forslaget.
Det tror jeg meget gerne vi vil.
Så hvis vi kan finde sammen i en fælles beretning, vil vi i Liberal Alliance gerne det.
Ja, det synes vi det er, hvis man skal kontrollere noget.
Man kan jo sige, at DUP'ens funktion er at kontrollere den udøvende magt, altså at fungere som en kontrol af den.
Så er de jo også nødt til at kunne kigge den udøvende magt i kortene og se ind i deres systemer.
Det er jo realiteten, at det skal man kunne.
Så ja, det synes jeg da absolut de skal have.
Åbenhed i retsplejen må vi insistere på.